**Dagpengeløsning skal give trygheden tilbage**

Den dagpengelov, som den tidligere VK-regering vedtog med støtte fra Dansk Folkeparti, har udviklet sig til en regulær katastrofe. Op mod 50.000 lønmodtagere vil inden årets udgang have mistet retten til dagpengene, og det antal står i skærende kontrast mod de 2-4.000, som den tidligere regering forventede, før loven trådte i kraft.

Reformen har også haft konsekvenser for medlemmer af Blik- og Rørarbejderforbundet. Knap 100 kolleger har mistet retten til dagpenge, mens andre har været nødsaget til at forlade deres fag, inden de blev skubbet ud af a-kassesystemet.

Det er i den grad brud på danske traditioner, at kolleger uden arbejde skal straffes så hårdt, at de risikerer at må gå fra hus og hjem. De skal på ingen måde gøres ansvarlige for manglen på beskæftigelse.

Halveringen af dagpengeperioden og stramningerne af mulighederne for at genoptjene retten til dagpenge skader den, af politikerne, højt værdsatte danske “Flexicurity-model”. Modellen, som er udviklet og understøttet gennem et finmasket net af social sikkerhed og adgang til opkvalificering, er i stor udstrækning ødelagt under de seneste mange års politiske trang til reformer.

Det øger presset på danske lønmodtageres overenskomstsikrede løn‐ og arbejdsforhold. Arbejdsløse presses til at strække sig langt for at få et arbejde, ligesom dem med job presses i frygten for at miste deres arbejde.

I Blik- og Rørarbejderforbundet vil vi ikke acceptere, at en løsning af dagpengeproblemerne forhales unødigt med etableringen af en Dagpengekommission. Vi opfordrer på det kraftigste til, at der findes en acceptabel løsning for de mange tusinde, der allerede har mistet retten til dagpenge, og sikrer at der ikke, som også i de kommende år skubbes flere ud af dagpengesystemet.

at der findes en løsning for de mange tusinde der allerede har mistet retten til dagpenge, og som sikrer at der ikke i de kommende år skubbes flere ud af dagpengesystemet.

Først og fremmest kræver det en model, hvor der er nemmere adgang til at genoptjene retten til dagpenge. Genoptjeningen af dagpenge bør samtidig udvides til også at omfatte efter- og videreuddannelse, jobrotation, virksomhedspraktik, lærlingepraktik og nyttejob.

Derudover bør dagpengeperiodens længde og dagpengesatsen også inddrages i en samlet løsning på området, da den højeste sats ligger langt under den gennemsnitlige timeløn i mange brancher.

En løsning på dagpengeområdet skal give trygheden tilbage, og igen styrke den danske “Flexicurity-model”.